
PËR PËRCAKTIMIN E KUSHTEVE TË TREGJEVE TË KAFSHËVE TË GJALLA

UDHËZOJ:

I. QËLLIMI
Ky udhëzim përcakton kushtet e përgjithshme, të veçanta, teknike dhe sanitaro-veterinare, për ngritjen dhe funksionimin e tregjeve të kafshëve të gjalla, me qëllim ruajtjen e shëndetit publik dhe shëndetin e mirëqenien e kafshëve. 
II. KËRKESA TË PËRGJITHSHME 
1. Tregjet e kafshëve blegtorale ngrihen vetëm në vendet e miratuara nga njësitë e vetëqeverisjes vendore, pas plotësimit të kushteve të përcaktuara në këtë udhëzim. 
2. Tregjet e kafshëve blegtorale duhet të respektojnë kriteret mjedisore dhe kushtet e lejes së mjedisit, për të minimizuar impaktin social-mjedisor në zonë, si dhe të garantohet lidhje e përshtatshme e tyre me rrugët nacionale, me qëllim mënjanimin e pengesave në qarkullimin rrugor.
3. Territori i destinuar për treg të kafshëve të gjalla, të mos ketë shërbyer si vend groposjeje e kafshëve të ngordhura apo si vendgrumbullim i mbeturinave, për të paktën 20 vjetët e fundit, sipas konfirmimit të njësive bashkiake.
4. Tregjet të funksionojnë sipas legjislacionit në fuqi në fushën e veterinarisë, licencimit, mjedisit dhe shoqërive tregtare. 
III. KËRKESA TË VEÇANTA 
Territori i destinuar për treg të kafshëve të gjalla duhet të ketë: 
1. Sipërfaqe për kafshët e gjalla të përllogaritur në minimumin, sipas llojeve:
a) për gjedh: 2 m² për krerë;
b) për kuaj: 3.5–4 m² për krerë;
c) për dele: së paku 1.2 m² për krerë;
ç) për derra: 1 m² për krerë;
d) për qengja dhe gica: 0.5 m² për krerë;
dh) për shpendët: jo më shumë se 33 kg për m² peshë e gjallë.
2. Objektet ndihmëse, të cilat mundësojnë kryerjen e aktiviteteve të tregut të kafshëve.
3. Objektin e zyrës së veterinerëve të vendosur në hyrje të tregut dhe të ketë sistem kompjuterik të lidhur me internet, që mundëson hyrjen në sistemin e informacionit blegtoral dhe veterinar RUDA. 
4. Të jenë nën kontrollin e përhershëm të një veterineri zyrtar të AKVMB-së. Veterineri zyrtar i AKVMB-së, që kryen shërbimin veterinar në treg, në fund të ditës pasqyron në sistemin RUDA hyrjen dhe daljen e të gjitha kafshëve në treg, bazuar në certifikatën veterinare, që shoqëron lëvizjen e kafshëve në treg. Kafshët që dalin nga tregu duhet të shoqërohen me certifikatën shëndetësore veterinare për lëvizjen e kafshës të lëshuar nga veterineri zyrtar, përgjegjës për tregun. 
5. Çdo treg i kafshëve, para miratimit nga AKVMB-ja, në procesin e licencimit duhet të ketë thertore sanitare ose kontratë me një thertore në afërsi, ku mund të kryejë therjet emergjente – sanitare të kafshëve. 
6. Territori i tregut duhet të jetë i shtruar me material të qëndrueshëm i cili mund të lahet, pastrohet dhe dezinfektohet lehtë.
7. Territori i tregut i destinuar për shitjen e kafshëve të gjalla të llojeve shpendë, kafshë shoqëruese ose kafshë ekzotike duhet që të jetë i ndarë në hapësirë dhe kafshët të jenë në kafaze të veçantë.
IV. KËRKESA TEKNIKE 
Territori i destinuar për treg të kafshëve të gjalla duhet të ketë: 
1. Një hyrje dhe një dalje të veçantë;
2. Rrethim me lartësi prej 2 m për t’u penguar hyrjen dhe daljen e palejuar nga tregu të kafshëve;
3. Të paktën një pjesë të mbuluar, në mënyrë që të ruhet shëndeti i kafshëve të ndjeshme nga ndikimet atmosferike, si: dielli, reshjet dhe kushtet e tjera ambientale;
4. Në hyrje dhe në dalje të tregut duhet të jenë vendet për pastrimin dhe dezinfektimin e njerëzve, kafshëve dhe mjeteve të transportit; 
5. Tregu të jetë i pajisur me mjete të përshtatshme për pastrimin dhe dezinfektimin e hapësirave, për izolimin e kafshëve dhe të kamionëve; 
6. Një vend ku mjeti i transportit të lahet, pastrohet dhe dezinfektohet pas shkarkimit të kafshëve; 
7. Një vend të posaçëm (rampat) për ngarkimin dhe për shkarkimin më të lehtë të kafshëve;
8. Ndriçim të mjaftueshëm;
9. Një ndarje të veçantë për kafshët e dyshuara për sëmundje apo të sëmura;
10. Hapësira të mjaftueshme ku kafshët ndahen sipas llojit dhe kategorisë;
11. Me qëllim të mirëqenies së kafshëve, tregu duhet të ketë vendin e veçantë për kafshët me të vegjlit e tyre; 
12. Vendet për lidhjen e kafshëve, për kafshët e mëdha. Për kafshët e imta hapësira të rrethuara dhe për shpendët vendin ku do të vendosen kafazet e tyre. Këto duhet të mundësojnë dhënien e ujit të pijshëm, ushqimin dhe të kenë kanalizim për largimin e mbeturinave;
13. Ambiente që janë të pajisura me mjete dhe hapësira të përshtatshme për kontrollin shëndetësor veterinar;
14. Mjekun veterinar të pranishëm në treg, që nuk duhet të lejojë heqjen e matrikujve nga kafsha;
15. Ambientet përkatëse dhe të përshtatshme për magazinimin e ushqimit, të mbeturinave dhe të plehut;
16. Të jetë i pajisur me një sistem të përshtatshëm për mbledhjen e ujërave të shkarkimit;
17. Asnjë ambient i vendit të grumbullimit të mos përdoret për therje;
18. Ambientet e tregut të pastrohen dhe të dezinfektohen periodikisht përpara funksionimit të tyre, sipas udhëzimeve të veterinerit zyrtar të kontrollit; 
19. Të ketë të paktën një ditë të plotë ndërmjet një tregu dhe tjetrit, gjatë së cilës mund të kryhet pastrimi dhe dezinfektimi.
Plotësimi i kushteve të mësipërme verifikohet dhe kontrollohet nga AKVMB-ja.
V. HYRJA DHE DALJA NGA TREGU
1. Shoqëruesi i kafshës, i cili ka në administrim kafshët e gjalla, dorëzon te veterineri zyrtar i pranishëm në treg, dokumentacionin dhe shoqërimin e kafshëve.
2. Të gjitha kafshët e gjalla që hyjnë dhe dalin nga tregu, duhet të shoqërohen me dokumentacionin e mëposhtëm: 
a) certifikatën shëndetësore veterinare për lëvizjen e tyre; 
b) autorizimin e miratimit të mjetit të transportit; 
c) pasaportën; 
ç) vërtetimin për dezinfektimin e mjetit të transportit.
Dokumentacioni shoqërues pasqyrohet në sistemin RUDA, të administruar nga veterineri zyrtar, që mbulon kontrollin zyrtar veterinar të tregut.
VI. DISPOZITA KALIMTARE

1. Hapja e tregjeve të reja të kafshëve bëhet pasi të kenë plotësuar kushtet e përcaktuara me këtë udhëzim dhe vetëm pas miratimit nga AKVMB-ja, që kushtet në këto tregje janë në përputhje të plotë me këtë udhëzim. 
2. Tregjet ekzistuese të kafshëve janë të obliguara që t’i plotësojnë kushtet e tregjeve, në përputhje me kërkesat e këtij udhëzimi, në afatin prej gjashtë muajsh nga dita e hyrjes në fuqi të këtij udhëzimi.
3. Ngarkohet Drejtoria e Politikave dhe Programeve të Sigurisë Ushqimore dhe Veterinarisë dhe Autoriteti Kombëtar i Veterinarisë dhe Mbrojtjes së Bimëve për zbatimin e këtij udhëzimi.
Ky udhëzim hyn në fuqi me botimin në Fletoren Zyrtare. 

